Историята на бирата е свързана с историческото цистерцианско абатство Раме в Жошолет, част от гр.Жодоан, окръг Нивел, провинция Валонски Брабант, Централна Белгия. Абатството е основано около 1215 г. от монахини-цистерцианки. През Средновековието абатството е важен духовен и културен център с процъфтяващо стопанство. През ХVІ и ХVІІ районът е арена на религиозни и политически конфликти и абатството става лесна мишена за воюващите страни. На два пъти монахините са принудени да напуснат манастира и да живеят в изгнание в Намюр в очакване на по-добри времена (1577 – 1591 и 1632 – 1676). По време на Войната за испанското наследство, след битката при Рамили през 1706 г., абатството е превърнато във военна болница. По време на Френската революция, през 1796 г. абатството е конфискувано в полза на Френската република. Манастирското училището е закрито и 28 цистерциански монахини са изгонени. Манастирският комплекс е продаден на търг през 1799 г. на различни частни лица. Оттогава абатските имоти преминават през множество собственици. Голяма част от манастирските сгради, в това число църквата и жилищните постройки, са разрушени. Част от имота е собственост от 1903 г. на Congregation of Dames du Sacré-Cœur. Друга част, включваща абатската ферма, е запазена и до днес. С кралски указ от 27 февруари 1980 г. фермата е обявена за исторически паметник. Стопанските постройки са придобити през 1990 г. от компанията „SA Immobilière La Ramee“ с директор Жак Мортелманс, която разработва и реализира голям проект за реставрация на обекта и използването му като културен и туристически център. През 2007 г. компанията придобива и останалата част от абатството. Възстановяването и поддръжката на обекта се подпомага чрез продажбата на бира, сирене и месни продукти, носещи името на абатството.